ไฟแนนซ์ทูเดย์
&#8220;ต้องรู้จักถอนความริษยาออกจากใจ ชีวิตของคุณจะมีแต่ความสุข&#8221;
21 ส.ค. 2554

“ต้องรู้จักถอนความริษยาออกจากใจ ชีวิตของคุณจะมีแต่ความสุข”
...แม้เสียงของบรรดาข้าราชการประจำในกระทรวงการคลังจะป้องปากซุบซิบกันอื้ออึงในเรื่องการเปลี่ยนตัวอธิบดีช่วงเดือน เมษาหน้าฝน ถึงขนาดมีการชี้มือพุ่งเป้าไปที่ “พงษ์ภาณุ เศวตรุนทร์” อธิบดีกรมสรรพสามิต ที่ส่งเสียงเตือนไปยังนักเศรษฐศาสตร์จากสำนักงานเศรษฐกิจการคลัง ว่าหน่วยงานนี้เป็นมืออาชีพ ตัวเลขต่างที่จะนำมากำหนดการตั้งเป้าหมายจัดเก็บรายได้จะต้องถูกต้อง ชัดเจน อ้างอิงได้ ไม่ใช่ตั้งเป้าหมายเพื่อสนองนโยบายนักการเมือง...
แค่นี้ก็มีการบิดเบือนคำพูด ตัดต่อกันแบบปากต่อปากว่า “อธิบดีน้อย พงษ์ภาณุ” พูดชัดกลางวงข้าราชการว่า “คนของคลังอย่าไปทำงานให้นักการเมือง” เพื่อมุ่งเน้นให้เกิดการขัดเคืองในหัวใจของนักการเมืองผู้เป็นนายจะได้มีการ “ย้าย” เพื่อสลับตำแหน่ง




แต่ถึงจะมีแรงลมพายุนอกฤดูที่หนักหนาแค่ไหน ถึงตอนนี้เชื่อได้ว่า การโยกย้ายนอกฤดูกาลเมษาหน้าฝนคงจะไม่เกิดขึ้นแน่นอน โดยเฉพาะการย้ายอธิบดีน้อย พงษ์ภาณุ
หนึ่ง เพราะ กรณ์ จาติกวณิช รมว.คลัง ยังยึดมั่นกับการให้เวลาและโอกาสคนทำงานอย่างน้อย 6 เดือน แถมย้ายตอนนี้ก็มีแต่โดนด่าแน่
สอง เพราะ มั่น พัธโนทัย รมช.คลัง ที่กำกับดูแลยังเชื่อมือ และกำลังทำงานกันเข้าขาในเรื่องภาษีรถ ภาษีเหล้า
สาม เพราะคนชื่อ “น้อย” นั้น มักจะไม่ธรรมดา มีพลังแฝงอันยิ่งใหญ่ที่ใครๆ ต่างก็รัก ใครๆ ต่างก็ชื่นชอบ...ไม่ชอบมาก ก็ชอบน้อย อิๆ 
ใครที่ถือขวาน ถือเลื่อยอยู่ โปรดวางอาวุธได้แล้ว
...แต่ที่น่าจะปรับเปลี่ยนเป็นที่โน่น สถาบันการเงินของรัฐแห่งหนึ่ง ที่ประธานกรรมการเคยเป็นเสนาบดีใหญ่นู่น มีที่ไหนปล่อยให้ฝ่ายจัดการทำงานผิด ทำงานพลาด จนถูก “ผู้ตรวจสอบกำกับ” สั่งให้จ่ายค่าปรับไปเฉียดล้าน แต่ประธานกลับบอกว่า ผิดแล้วก็ผิดไป จ่ายค่าปรับไปก็สิ้นเรื่องสิ้นราว โอ้ มายก๊อด...สำนึกดี มีจรรยาบรรณสูงจริงๆ